En metro mellem København og Malmø kan på en del af strækningen komme til at køre på en bro, så passagererne får udsigt over Øresund og øen Saltholm.

En projektgruppe nedsat af Københavns og Malmø kommuner, der undersøger mulighederne i en ny Øresundsmetro, forventes at aflevere sin rapport den 4. december. Ifølge den svenske avis Sydsvenskan bliver der tale om en 'stærkt optimistisk' anbefaling af projektet.

Tidligere har en projektgruppe anbefalet en sænke- eller boretunnel, men den kommende rapport vil også indeholde et tredje forslag, skriver avisen. I dette forslag vil tunnelen suppleres af en bro på en fem til seks kilometer lang strækning nord om Saltholm.

»Dette koncept har tekniske og oplevelsesmæssige fordele. Det vil gå hurtigere at bygge sundmetroen. Det vil være pænere for rejsende med udsigt over Saltholm. Sikkerheden ville være bedre. Redningsmandskabet har flere adgangsveje i tilfælde af en ulykke,« siger Klas Nydahl, der repræsenterer Malmø i arbejdsgruppen, til den sydsvenske regionalavis.

Rapporten kaldes stadig et 'tidligt forstudie'. Senere undersøgelser skal blandt andet se på budgettet for projektet. En Øresundsmetro vil ifølge Sydsvenskan betyde, at rejsetiden mellem de to byer kan forkortes fra 33 minutter til kun 15 minutter, hvilket vil øge sammenhængskraften i regionen.